**Csomád Község Önkormányzat Képviselő-testületének**

**…/2016. (…) önkormányzati rendelete**

**a közterületek elnevezéséről, utcanév táblákról és az ingatlanok házszámozásáról**

Csomád Község Önkormányzatának Képviselő-testülete az Alaptörvény 32. cikk (2) bekezdésében biztosított származékos jogalkotói hatáskörében, a helyi önkormányzatok és szerveik, a köztársasági megbízottak, valamint egyes centrális alárendeltségű szervezetek feladat- és hatásköreiről szóló 1991. évi XX. törvény 39. § (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában, valamint a 14. § (2) bekezdése és a 14/A. § bekezdéseiben meghatározott feladatkörében eljárva a következőket rendeli el:

**1. A rendelet célja, hatálya**

**1.§**

A közterületek elnevezése elsődlegesen a gyalogos és járműközlekedésre szolgáló közterületek negjelölésére, földrajzi azonosítására. a tájékozódás megkönnyítésére szolgál, emléket állít, ismeretket terjeszt, helytörténeti, néprajzi, nyelvi hagyományokat ápol.

**2.§**

(1) Jelen rendelet területi hatálya - függetlenül a tulajdonosi minőségtől - kiterjed Fót Város közigazgatási területére, illetve a település közigazgatási területén lévő valamennyi, közterületi rendeltetésű, vagy azzal egy tekintet alá eső, közhasználatra átadott földrészletre, magánútra (a továbbiakban: közterületre).

(2) Az Ör. személyi hatálya kiterjed a közterületet igénybe vevő valamennyi, természetes személyre, jogi személyre, jogi személyiséggel nem rendelkező szervezetre, személyegyesülésre.

**2. Közterületek elnevezése**

**3.§**

(1) Fót város területén minden belterületi és külterületi közterületet (út, utca, tér, park, köz, sétány, dűlő) – a közterületként való lejegyzését, a változás ingatlan-nyilvántartásba történő bejegyzését követő 90 napon belül, - névvel kell ellátni.

(2) Az elnevezett közterület (utca) természetes folytatásaként nyíló új útszakasz külön elnevezési eljárás nélkül, a már elnevezett közterület (utca) nevét veszi fel (meghosszabbítás).

(3) Az új közterület (utca) elnevezéseknél betűk, számjegyek nem helyettesíthetik a közterületi nevet (utcanevet).

(4) Egy helyrajzi számon lévő közterületnek kizárólag egy közterületi név (utcanév) adható.

(5) Élő személyről közterületet elnevezni nem lehet.

(6) A település közterületének elnevezése, az elnevezés megváltoztatása, Fót Város Önkormányzata Képviselő-testületének kizárólagos, át nem ruházható, diszkrecionális hatásköre.

(7) Közterület elnevezését, az elnevezés megváltoztatását:

a) Csomád Község polgármestere, vagy

b) Csomád Község Önkormányzatának Képviselő-testülete bármely tagja, vagy

c) az önkormányzati hivatal jegyzője, vagy

d) az Önkormányzat fenntartásában és működtetésében álló, bármely helyi önkormányzati költségvetési szerv vezetője, vagy

e) a településen működő, bármely helyi párt-illetve jelölő szervezet elnöksége, vagy

f) a településen működő, bármely, a *Budapest Környéki Törvényszéknél* vezetett lajstromba bejegyzett egyesület elnöksége, vagy elnöke, vagy

g) a településen működő történelmi egyház képviselője, vagy

h) az adott, közterületi rendeltetésű földrészletre csatlakozó ingatlanokon bejelentett lakcímmel rendelkező legalább 10 lakos, vagy ha ilyen számú nincs, akkor a lakosok egytizede, vagy

j) az adott, közterületi rendeltetésű földrészletre csatlakozó ingatlan tulajdonosok 1/10-e,

kezdeményezhet.

k) A Fóti Közös Önkormányzati Hivatal Csomádi Kirendeltsége a Képviselő-testület által, határozati formában meghozott döntését – annak települési súlyára figyelemmel – a Fóti Közös Önkormányzati Hivatal Csomádi kirendeltségének hivatalos hirdetőtáblájára 15 nap időtartamra történő kifüggesztéssel, a helyben szokásos módon közzéteszi.

(8) A Fóti Közös Önkormányzati Hivatal Csomádi Kirendeltsége a Képviselő-testület 3. § (6) bekezdése szerinti döntéséről (értesítéssel) – a központi jogszabályokban meghatározott központi lakcímnyilvántartó szerven, valamint területileg illetékes, hatáskörrel okmányirodán túlmenően –

a) a Fóti Közös Önkormányzati Hivatal iratkezeléssel megbízott szervezeti egységét,

b) a helyi önkormányzati adóhatóságot,

c) az ingatlan-nyilvántartást vezető államigazgatási szervet,

d) a közműszolgáltató gazdálkodó szervezeteket (gáz-, víz-, szennyvíz-, villamos energia-, telefon-, kábeltelevízió-, szemétszállító-, kéményseprő-),

e) a központi orvosi ügyeletet,

f) a központi postahivatalt,

g) a Tűzoltóságot,

h) a településen – a döntés meghozatala időpontjában – működő pénzintézetek helyi képviseleteit,

i) lakossági kezdeményezés esetén, kizárólag a kezdeményező felet

írásban értesíti.

3. Utcajegyzék, utcanévtáblák kihelyezése

4. §

(1) Csomád Község közterületi neveiről ún. utcanévjegyzéket kell vezetni.

(2) A változás utcanévjegyzékben történő felvételéről (vezetéséről, változás vezetéséről) a polgármester - a jegyző útján - gondoskodik.

(3) Az utcanévjegyzék közhiteles nyilvántartás, amely tartalmazza:

a) a városrésznevet,

b) az utcanév elő- és utótagját,

c) az elnevezés (döntés) időpontját,

d) az elnevezést megállapító szerv nevét és határozatának számát,

e) az elnevezés, névváltoztatás, védetté nyilvánítás indokát,

f) a korábbi utcanévre vonatkozó adatokat,

g) korábbi utcanév törlése esetén, a törlés időpontját,

h) az utcanév jellegére (védett) utaló adatokat.

(4) Az utcanév vezetéséről Fóti Közös Önkormányzati Hivatal Csomádi Kirendeltsége gondoskodik.

(5) Az utcanév jegyzék nyilvános, abba bárki betekinthet.

5.§

(1) A közterület (utca) nevét a tájékozódást jól segítő névtáblákon fel kell tüntetni.

(2) A közterületi név (utcanév) táblát a közterület kezdetén, a közterület végén, valamint az adott közterületet keresztező valamennyi kereszteződésben is el kell helyezni és fel kell szerelni.

(3) A közterületi név (utcanév) táblát kerítésen, házfalon, ezek hiányában külön tartószerkezeten – jól látható módon és helyen – kell elhelyezni.

(4) Az ingatlan tulajdonosa, használója, kezelője a közterületi név (utcanév) tábla elhelyezését és az ezzel kapcsolatos munkák elvégzését tűrni köteles.

(5) Az ingatlan tulajdonosa, használója, kezelője az ingatlan használatával, hasznosításával és birtoklásával összefüggő karbantartási munkák végzése során, a közterületi név (utcanév) tábla tisztántartásáról, valamint jól láthatóságáról (a tábla környezetében álló zöld növényzet szakszerű gyérítésével) rendszeresen és folyamatosan köteles gondoskodni.

A közterületi név (utcanév) tábla karbantartása kiterjed a táblát tartó csavarok, és egyéb rögzítések ismételt megerősítésére is.

6.§

(1) A megváltozott közterületi nevek (utcanevek) tábláit a tájékozódás zavartalansága érdekében az elnevezéstől számított két évig eredeti helyükön kell hagyni, és piros színű, átlós áthúzással kell ellátni.

(2) Az új utcanév (közterületi név) táblát az áthúzott régi tábla fölé kell felszerelni.

(3) A közterületi név (utcanév) táblák cseréjéről, valamint közterületi név (utcanév) megszűntetése esetén, a korábban érvényben volt utcanév tábla áthúzásáról Fót Város Önkormányzatának Képviselő-testülete – munkaszervezete, a Fóti Közös Önkormányzati Hivatal Csomádi Kirendeltsége útján – gondoskodik.

**4. Ingatlanok házszámozása**

**7.§**

(1) A névvel ellátott közterületen, házszámmal kell ellátni a beépített és a beépítetlen ingatlanokat (a lakó-, az igazgatási és egyéb épületeket, valamint az építési telkeket).

(2) Az épület (ingatlan) házszámáról - az adott ingatlanra vonatkozólag, - az építésügyi hatóság kifejezetten a telekalakításhoz kapcsolódó szakhatósági állásfoglalásában rendelkezik.

(3) A hivatalból indított eljárás (pl. be nem épített tömb feltárása) esetén, az épület (ingatlan) házszámozásának alapja a lakcím-nyilvántartást vezető helyi szerv vezetője nevében - a Ket. szerinti eljárási szabályok figyelembevételével meghozandó, - hatósági döntése (értesítése).

(4) A település belterületi közigazgatási területén házszámot a közterület nevéhez kapcsolódóan kell megállapítani.

(5) Név nélküli településrész, illetve külterület esetében a házszámot a természetes földrajzi egység, vagy az út helyrajzi számához kapcsolódóan kell megállapítani.

(6) Egy közterülethez, településrész-névhez, úthoz tartozóan, több azonos házszám nem tartozhat.

(7) Egy ingatlan egy házszámot kaphat, kivéve a több lépcsőházas társasházakat, melyek számozása ún. alátöréssel történik.

(8) A házszámot arab számból kell képezni.

Az ingatlan házszámának ún. alátörése esetén, a házszám arab szám, továbbá - amennyiben ez szükséges - arab szám és alátöréssel az ABC nagybetűit felhasználó kombináció lehet.

Az ún. házszám alátörést az A betűtől kezdődően kell kezdeni.

(9) A házszámozás a településközponthoz legközelebb eső utcavégtől , jobb oldalon 1-től kezdődő folyamatosan növekvő páratlan, bal oldalon 2-től kezdődően folyamatosan páros arab számokkal történik. A sor jellegű közterület házszámozása folyamatos.

(10) A kialakult számozás után megosztott ingatlanok eredeti (alátörés nélküli) sorszáma megszűnik és az újonnan keletkező kialakított telek számának megfelelő, a számsor megkezdésének irányába A, B, C, D stb. alszámot kap.

(11) A kialakult számozás után egyesített ingatlanok, az eredeti sorszámukat megtartják.

(12) A zsákutcát a bejáratától kezdve kell számozni.

(13) A terek, parkok számozása folyamatosan emelkedő számsorrendben, az óramutató járásával ellentétes irányban történik.

(14) Ikerház esetében, a házszámot alá kell törni.

(15) Amennyiben az épületek bejáratai nem azonos közterületre nyílnak, a házszámozást a tényleges közterületi kapcsolathoz igazodóan kell eszközölni.

(16) Amennyiben az ingatlan több úttal érintkezik (sarokház), - a házszámot az ingatlanon található épület utcafronti főhomlokzata határozza meg.

8.§

(1) A házszámtáblát az adott ingatlannal (házzal) szembe állva, jól látható helyen, az ingatlanon álló épület házfalára (üres, beépítetlen ingatlan esetén, az ingatlan kerítésére) kell elhelyezni.

(2) A házszámtábla saját költségen történő elhelyezéséről, folyamatos karbantartásáról, pótlásáról az ingatlan tulajdonosa - minden esetben:

(a) hatósági döntés esetében, a hatósági döntés jogerőre emelkedésétől és végrehajthatóvá válásától számított 90 napon belül, vagy

b) a változást igazoló, jogerős használatbavételi/fennmaradási engedély, építési engedély köteles munka végzése hiányában hatósági bizonyítvány, hivatalból elrendelt/eszközölt hatósági eljárás indítása esetén a hatósági értesítés kézhezvételétől számított 90 napon belül, vagy

c) a házszámtábla eltűnése, megrongálódása vagy elvesztése esetén a házszámtábla eltűnésétől, megrongálódásától vagy elvesztésétől számított 90 napon belül,

folyamatosan - köteles gondoskodni.

(3) A házszám megváltoztatása esetén, a változással, változtatással járó közvetlen technikai költséget (házszám tábla költsége) – kérelemre indult eljárás esetén az ügyfél, ellenérdekű fél, hivatalból indult hatósági eljárás esetén a lakcím-nyilvántartást vezető helyi szerv - bruttó 1.500.- Ft összeghatárig, - viseli.

(4) A házszámváltozással járó, a (3) bekezdésben meg nem határozott, egyéb költségeket (pl. okmányok, közokiratok cseréi, kiállításának költségei, stb.) - a változással érintettek viselik.

(5) A házszám megváltoztatására irányuló eljárás hivatalból, vagy annak a személynek a kérelmére indul, akinek a házszám megváltoztatásához jogos érdeke fűződik (ügyféli jogállása van).

(6) A házszámváltozásnak az ingatlan-nyilvántartásba történő bejegyeztetéséről, valamint a házszám változással összefüggésben megváltozott adatoknak az Ör. 8. § (2) bekezdésében rögzített címzettek részére történő megküldéséről, az adatkezelésre irányadó központi és helyi jogszabályi előírások betartásával (kivéve: központi orvosi ügyelet, a településen - a döntés meghozatala időpontjában - működő pénzintézetek helyi képviseletei), az e körben szükséges adatállományok - kizárólag célhoz kötött, - elektronikus formátumban (is) történő átadásáról, a hatósági döntés meghozatalától számított 30 napon belül, - az Önkormányzat munkaszervezete, a Fóti Közös Önkormányzati Hivatal Csomádi Kirendeltsége gondoskodik.

**Csomád, 2016. november 21.**

 **Klement János Dr. Finta Béla**

 **polgármester jegyző**

**INDOKOLÁS**

**Általános indokolás**

Az új rendelet megalkotás formai okokból indokolt. Az új rendelet megalkotása során alkalom nyílik arra, hogy bővítsük a közterület elnevezésére javaslatot tevők körét, továbbá, hogy részletezzük az ingatlanok házszámozásával, valamint a házszámtáblák kihelyezésével kapcsolatos szabályokat.

**Részletes indokolás**

1.§-hoz: A rendelet célját rögzíti.

2.§-hoz: A rendelet hatályát tartalmazza.

3.§-hoz: A közterületek elnevezésének szabályait tartalmazza.

4.§-hoz: Az utcnévjegyzékről rendelkezik.

5-6.§-hoz: Az utcanévtáblák kihelyezéséről szól.

7.§-hoz: Az ingatlanok házszámozásának szabályait tartalmazza.

8.§-hoz: A házszámtáblák kihelyezésének szabályait tartalmazza.

**Előzetes hatásvizsgálati lap**

*(A jogalkotásról szóló 2010. évi CXXX. törvény 17.§-a alapján)*

A tervezett jogszabály tárgya: **Csomád Község Önkormányzat Képviselő-testületének …../2016. (…) önkormányzati rendelete**

**a közterületek elnevezéséről, utcanév táblákról és az ingatlanok házszámozásáról**

1. A tervezett jogszabály valamennyi jelentősnek ítélt hatásai, különösen:

aa)

* Társadalmi hatásai: A tervezett jogszabálynak társadalmi hatása van az egységes szabályozás megteremtésével.
* Gazdasági hatásai: A tervezett jogszabálynak gazdasági hatása nincs.
* Költségvetési hatásai: A tervezett jogszabálynak költségvetési hatása nincs.

ab)

* Környezeti következményei: A köztisztasági hatása nincs.
* Egészségi következményei: A tervezett jogszabálynak egészségi következményei nincsenek.
* Adminisztratív terheket befolyásoló hatásai: A tervezett jogszabály az adminisztratív terheket nem növeli.
1. A jogszabály megalkotásának szükségessége, a jogalkotás elmaradásának várható következményei: A jogszabály megalkotása szükséges, tekintettel arra, hogy a tárgyban korábban megalkotott rendelet a magalkotása miatt életbe lépő változások miatt aktualizálni kellett.
2. A jogszabály alkalmazásához szükséges személyi, szervezeti, tárgyi és pénzügyi feltételek: A szükséges személyi, tárgyi és pénzügyi feltételek biztosítottak.